Broj: 711-I-936-P-161/22-02-17

Zagreb, 25. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev trgovačkog društva Gradski parking d.o.o. Šibenik,** za davanjem očitovanja,na 161. sjednici, održanoj 25. veljače 2022., daje sljedeće

**OČITOVANJE**

1. **Sukladno članku 7. točci d) ZSSI/21-a, direktor trgovačkog društva Gradski parking d.o.o., kojem je osnivač Grad Šibenik, ne smije pored plaće za obnašanje javne dužnosti primati isplate božićnica, regresa za godišnji odmor, uskrsnice i naknadu za redovnu skrb djece, jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.**
2. **Nije u suprotnosti s odredbama ZSSI/21-a, ako je to određeno zakonom ili drugim općim aktom donesenim na temelju zakona, da obveznik iz točke I. izreke uz plaću za obnašanje javne dužnosti ostvaruje sljedeće novčane primitke koji ne predstavljaju dodatnu naknadu, već naknadu stvarnih troškova povezanih s obnašanjem javne dužnosti: dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te da koristi službene stanove, prijevozna sredstava,** **računalo i mobitel.**
3. **Obveznik ima pravo na propisano ili ugovoreno povećanje osnovice plaće za navršene godine radnog staža.**

Obrazloženje

Trgovačko društvo Gradski parking d.o.o. podnijelo je zahtjev za očitovanjem koji je u knjigama ulazne pošte zaprimljen 15. veljače 2022. pod brojem: 711-U-2887-P-117/22-01-3, povodom kojeg se vodi predmet broj P-117/22.

U zahtjevu podnositelj navodi da je odredbama ZSSI/21-a proširen krug zakonskih obveznika te traži mišljenje Povjerenstva može li direktor trgovačkog društva Gradski parking d.o.o., kojem je osnivač Grad šibenik, temeljem ugovora o radu ostvarivati pravo na isplatu božićnice, uskrsnice i regresa, pravo obračuna naknade za minuli rad, pravo na naknadu za troškove prijevoza (na posao i s posla), pravo na naknadu za redovnu skrb djece te naknadu za topli obrok.

Povodom traženja Povjerenstva, navedeno trgovačko društvo dodatno je preciziralo da je naknadu za redovnu skrb djece propisana kao neoporezivi primitak u članku 7. Pravilnika o porezu na dohodak, te da se isplaćuje mjesečno te je zatraženo dodatno mišljenje ostvaruje li direktor trgovačkog društva Gradski parking d.o.o. pravo na godišnji odmor.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 40. ZSSI/21-a propisano je da predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici tog Zakona te stoga direktora trgovačkog društva Gradski parking povodom obnašanja navedene dužnosti obvezuju zabrane i ograničenja propisane odredbama ZSSI/21-a.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Dodatnim naknadom koju obveznici navedeni u članku 3. Zakona pored plaće za obnašanje javne dužnosti ne smiju primiti, sukladno članku 7. točci d) ZSSI/21-a, smatraju se isplate isplate božićnica, uskrsnica i regresa, jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Pravo na korištenje godišnjeg odmora zakonsko je pravo svakog zaposlenika koje ne može biti isključeno niti ograničeno, a samo trajanje godišnjeg odmora i način njegova korištenja uređuje se općim aktima donesenima na temelju zakona, te isto nije predmet uređivanja ZSSI/21-a.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je određeno zakonom ili drugim općim aktom.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti službene stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Vezano za naknadu za redovnu skrb djece, iz zahtjeva proizlazi da se radi o primitku koji se isplaćuje jednom mjesečno uz plaću za svrhu podmirenje troškova vrtića, slijedom čega se ne radi o naknadama stvarnih troškova za obnašanje javne dužnosti, niti potporama koje se isplaćuju ako nastupi slučaj koji je povod za isplatu, već o redovitoj isplati uz plaću, odnosno o takvoj vrsti isplate koja predstavlja dodatnu naknadu za obnašanje javne dužnosti, koju obveznik sukladno članku 7. točki d) Zakona ne bi smio primati.

U odnosu na uvećanje osnovice plaće za navršene godine radnog staža, radi se o jednom od elemenata koji se uzima u obzir prilikom obračuna plaće, slijedom čega se ne radi o zabranjenoj dodatnoj naknadi, a obveznik ima pravo na uvećanje plaće po ovoj osnovi u visini koja je propisana ili ugovorena.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana